Kitarrikooli projekti raames olen aastaid igal nädalal õpetanud gruppe, kus on 10-18 õpilast. Minult, kui õpetajalt nõuab see kordades rohkem energiat kui üks eratund ja see on võrreldav  soolokontserdiga, sest kõikidega on vaja suhelda ja pidevalt ka aru saada, kas nad suudavad tempoga kaasas käia ja on positiivselt meelestatud. Loomulikult töötab grupitund kõige paremini siis, kui õpilaste tase on võrdne. Päris võrdne saab ta olla aga ainult alguses, siis kui kõigi teadmised on võrdselt nullis. Seega sobib grupitund hästi just algajatele. Aga ka hiljem, kui gruppe hoolikalt moodustada. Grupitunni peamised plussid on: õpilastel on veidi anonüümsem ja vabam tunne, pinget on vähem, tunda on  positiivset konkurentsi, saab näha ja kuulda, kuidas teistel välja tuleb ja väga oluline - algusest peale õpitakse mängima koos ja hoidma tempot.